asatro
Asatro er troen på aser, en gudegruppe i den religion, der dyrkedes i Norden frem til kristendommens indførelse.
Asatro er en af flere betegnelser på en dyrkelse af de gamle nordiske guder i nutiden. I Danmark er de asatroende ofte organiserede i blotlav, der afholder de religiøse fester, blot, som udgør kernen i det fælles religiøse liv. Mange af disse blotlav er tilknyttet den fælles organisation Forn Siðr 'den gamle skik' — betegnelsen for den førkristne religion i tidlig kristen tid.
De asatroendes organisationer har ikke en dogmatisk holdning til, hvilke guder medlemmerne tror på, ligesom det betones, at der ikke drives mission. I Danmark ligger de asatroendes antal formentlig under 1000. Blotene afholdes ca. fire gange om året i forbindelse med Solens bane. I reglen danner deltagerne en kreds, der lukkes ceremonielt og opfattes som hellig. Stående i denne kreds hylder deltagerne deres guder, aflægger eder, indvier genstande o.a., indtil kredsen atter åbnes ceremonielt. Ritualets leder kaldes en gode eller — hvis det er en kvinde — en gydje.
Organiseringen af moderne asatro har i Skandinavien sine rødder i den islandske forening Ásatrúarfélagið, grundlagt i 1972. I løbet af 1970'erne dannedes der grupper i Sverige, Norge og Danmark; der findes også grupper i Storbritannien og USA.
Forn Siðr frabeder sig nynazistiske medlemmer, og dette standpunkt kendetegner de asatroende. Højreorienterede dyrkere af førkristne guder kaldes oftere for odinister.